## OBRAZLOŽENJE POLUGODIŠNJEG IZVJEŠTAJA O IZVRŠENJU PRORAČUNA OPĆINE VINICA ZA 2025. GODINU

Odredbom članka 88. Zakona o proračunu («Narodne novine» broj 144/21 .) načelnik je u obvezi prijedlog Polugodišnjeg izvještaja o izvršenju Proračuna podnijeti do 30. rujna tekuće preračunske godine predstavničkom tijelu na donošenje.

Zakonom propisani temelji financijski izvještaji pripremljeni su u roku i dostavljeni nadležnim institucijama (Ministarstvu financija putem aplikacije RKPFI). Oni sadrže sustavno prikazane standardne informacije, a obrazloženjem se iste nastoji nadopuniti kako bi se pojasnilo ostvarenje proračunski prihoda i rashoda.

Sadržaj Polugodišnjeg izvještaja o izvršenju proračuna propisan je Pravilnikom o polugodišnjem i godišnjem izvještaju o izvršenju proračuna („Narodne novine“ broj 85/23). Prihodi i primici, rashodi i izdaci u polugodišnjem izvještaju o izvršenju proračuna iskazuju se na razini odjeljka ekonomske klasifikacije (članak 76. Zakona o proračunu).

Sukladno stavku 1. čl. 17. Pravilnika o polugodišnjem i godišnjem izvještaju o izvršenju proračuna (NN 85/23) ovo Obrazloženje sastoji se od obrazloženja općeg dijela izvještaja o izvršenju Proračuna i Posebnih izvještaja (st.1. čl.23. Pravilnika o polugodišnjem i godišnjem izvršenju proračuna (NN 85/23).

Polugodišnji izvještaj o izvršenju Proračuna Općine Vinica za 2025. godinu je konsolidirani izvještaj u kojem su obuhvaćeni prihodi i primici te rashodi i izdaci proračunskog korisnika DV Vinica i Općine Vinica.

**1. Obrazloženje općeg dijela izvještaja o izvršenju proračuna Općine Vinica za razdoblje 01.01. do 30.06.2025. godinu**

Proračun Općine Vinica za 2025. godinu s projekcijama za 2026. i 2027. godinu usvojen je na 24. sjednici Općinskog vijeća Općine Vinica održanoj dana 11.12.2024. godine u iznosu od 4.800.257,00 €.

I. izmjene i dopune Proračuna Općine Vinica za 2025. godinu usvojene su na 28. sjednici Općinskog vijeća, dana 27.03.2025. godine. I. izmjenama planirani su prihodi i primici te rashodi i izdaci u iznosu od 7.742.407,00 €.

Temeljem članka 60. Zakona o proračunu (NN 144/21), članka 45. Pravilnika o planiranju u sustavu proračuna (NN 1/24) te članka 13. Odluke o izvršavanju proračuna Općine Vinica za 2025. godinu (SVVŽ 113/24), dana 15. svibnja 2025. godine, općinski načelnik donio je Odluku o preraspodjeli sredstava u Proračunu Općine Vinica za 2025. godinu. Ovom Odlukom preraspodijeljena su sredstva u ukupnom iznosu od 25.000,00 € i to:

- skupina 32 (izvor 011 opći prihodi i primici) 23.000,00 € - zbog osiguranja sredstava za „Održavanje poljskih puteva“

- skupina 45 (izvor 011 opći prihodi i primici) 2.000,00 € - osiguranje sredstava za radove „Oborinska odvodnja u ulici Stjepana Radića“.

Tekući plan s uključenom preraspodjelom za 2025. godinu iznosi 7.742.407,00 €.

|  |  |  |  |  |  |  |
| --- | --- | --- | --- | --- | --- | --- |
| **SAŽETAK RAČUNA PRIHODA I RASHODA** | | | | | | |
| **BROJČANA OZNAKA I NAZIV** | **OSTVARENJE /IZVRŠENJE 1.-6.2025.** | **IZVORNI PLAN ILI REBALANS 2025.** | **TEKUĆI PLAN 2025.** | **OSTVARENJE /IZVRŠENJE 1. -6.2025.** | **INDEKS** | **INDEKS** |
|
| **1** | **2** | **3** | **4** | **5** | **6=5/2\*100** | **7=5/4\*100** |
| **PRIHODI UKUPNO** | **930.647,13** | **4.348.914,58** | **4.348.914,58** | **1.413.530,03** | **151,89%** | **32,50%** |
| 6 Prihodi poslovanja | 928.613,24 | 4.324.914,58 | 4.324.914,58 | 1.411.959,67 | 152,05% | 32,65% |
| 7 Prihodi od prodaje nefinancijske imovine | 2.033,89 | 24.000,00 | 24.000,00 | 1.570,36 | 77,21% | 6,54% |
| **RASHODI UKUPNO** | **721.557,36** | **7.742.407,00** | **7.742.407,00** | **1.336.165,83** | **185,18%** | **17,26%** |
| 3 Rashodi poslovanja | 603.413,77 | 2.108.053,00 | 2.108.053,00 | 946.361,32 | 156,83% | 44,89% |
| 4 Rashodi za nabavu nefinancijske imovine | 118.143,59 | 5.634.354,00 | 5.634.354,00 | 389.804,51 | 329,94% | 6,92% |
| **RAZLIKA - VIŠAK/MANJAK** | **209.089,77** | **-3.393.492,42** | **-3.393.492,42** | **77.364,20** | **37,00%** | **-2,28%** |



Ukupno ostvareni prihodi i primici za razdoblje 01.01. – 30.06.2025. godine iznose 1.413.530,03 €. Rashodi i izdaci u istom razdoblju ostvareni su u iznosu 1.336.165,83 €. Po polugodišnjem izvršenju ostvarena je razlika prihoda nad rashodima u iznosu od 77.364,20 €. Preneseni je višak iz prethodnih godina u iznosu od 49.492,42 €, te je ukupni iznos viška raspoloživ u slijedećem razdoblju 126.856,62 €.

Ovaj polugodišnji izvještaj o izvršenju Proračuna Općine Vinica za 2025. ujedno je i konsolidirani izvještaj u kojem su obuhvaćeni svi prihodi i rashodi proračunskih korisnika. Konsolidirani izvještaji u sustavu proračuna jesu izvještaji u kojima se podaci za više međusobno povezanih proračuna prezentiraju kao da se radi o jedinstvenom subjektu. Krajnji cilj konsolidacije u sustavu proračuna je dobiti informacije o proračunu kao cjelini, pritom poštujući pravila konsolidacije prema kojima se iskazuju podaci koji se u postupku konsolidacije sučeljavaju i eliminiraju. U ovom polugodišnjem izvršenju proračuna Općine Vinice za 2025. godinu iskazano je polugodišnje izvršenje proračuna Općine Vinica za 2025. godine i polugodišnje izvršenje financijskog plana proračunskog korisnika DV Vinica za 2025. godinu, prema pravilima konsolidacije.

|  |  |
| --- | --- |
| POLUGODIŠNJE IZVRŠENJE ZA 2025. GODINU PRORAČUN OPĆINE | |
| UKUPNI PRIHODI I PRIMITCI | 1.328.822,22 |
| UKUPNI RASHODI I IZDACI | 1.253.990,11 |
| VIŠAK PRIHODA | 74.832,11 |
| RASPOLOŽIVA SREDSTVA IZ PRETHODNIH GODINA | 22.210,94 |
| REZULTAT-VIŠAK PRIHODA | 97.043,05 |

|  |  |
| --- | --- |
| POLUGODIŠNJE IZVRŠENJE ZA 2025. GODINU DJEČJI VRTIĆ VINICA | |
| UKUPNI PRIHODI I PRIMITCI | 234.787,81 |
| UKUPNI RASHODI I IZDACI | 232.255,72 |
| VIŠAK PRIHODA | 2.532,09 |
| RASPOLOŽIVA SREDSTVA IZ PRETHODNIH GODINA | 27.281,48 |
| REZULTAT-VIŠAK PRIHODA | 29.813,57 |

Pravilima konsolidacije eliminirani su prihodi DV Vinica (671) **Prihodi iz nadležnog proračuna za financiranje redovne djelatnosti proračunskih korisnika** u iznosu od 150.080,00 € i rashodi Općine Vinica (367) **Prijenosi proračunskim korisnicima iz nadležnog proračuna za financiranje redovne djelatnosti** u iznosu od 150.080,00 €. Navedeni iznos predstavlja prijenos iz nadležnog proračuna temeljem Zahtjeva DV Vinica za financiranje redovne djelatnosti.

**OBRAZLOŽENJE OSTVARENJA PRIHODA I PRIMITAKA, RASHODA I IZDATAKA**

Priznavanje poslovnih događaja temelji se na modificiranom načelu nastanka događaja, što znači da su prihodi proračuna prikazani u izvještajnom razdoblju u kojem su postali raspoloživi, rashodi su priznati na temelju nastanka poslovnog događaja u razdoblju na koje se odnose neovisno o plaćanju, a nabava nefinancijske imovine u trenutku nabave u visini nabavne vrijednosti te imovine.

**A) Ostvareni prihodi i primici**

Proračunski prihodi u prvoj polovici 2025. godine ostvareni u iznosu od **1.413.530,03 €** odnose se na: 1.411.959,67 € prihoda poslovanja i 1.570,36 € prihoda od prodaje nefinancijske imovine, te su za 51,89 % veći u odnosu na isto razdoblje 2024. godine. Povećanje u odnosu na prošlu godinu se najvećim dijelom odnosi na povećanje prihoda od poreza na dohodak (31,27%) i poreza na imovinu (205,72%). Uz porezne prihode značajno je i povećanje prihoda od ostalih tekućih i kapitalnih pomoći za 136,94%, a koje se većim dijelom odnose na nacionalna sredstva, te manji dio na pomoći temeljem prijenosa EU sredstava. Sve navedeno potvrda je makroekonomskih projekcija RH, a koje utječu na lokalnu razinu, kao što su povećanje zaposlenosti, nominalnog rasta bruto plaća i bruto investicija na razini opće države financirane sredstvima iz EU fondova i Mehanizma za oporavak i otpornost.

- **prihodi od poreza (61) ostvareni su u ukupnom iznosu od 732.056,83 €**

Općina Vinica povjerila je poslove utvrđivanja, evidentiranja i naplate poreza Poreznoj upravi.

Prihodi od poreza obuhvaćaju:

-porez na dohodak – ovi prihodi veći su za 31,27 % u odnosu na isto izvještajno razdoblje protekle godine radi povećanja zaposlenosti i rasta plaća, oporavka gospodarstva,

- porez na imovinu koji obuhvaća porez na nekretnine i porez na promet nekretnina

Od 1. siječnja 2025. godine uveden je Porez na nekretnine kao zamjena za porez na kuće za odmor te su radi rokova dostave Rješenja prihodi s ove osnove manji u odnosu na proteklu godinu. Porez na promet nekretnina povećao se za 271,59 %, moguće zbog povećanog broja kupoprodaja nekretnina i povećanja cijena nekretnina

-porez na robu i usluge- prihodi s ove osnove povećali su se za 16,99 %, a mogući razlozi su povećanje cijena, povećanje kupovne moći potrošača te rast prometa pružatelja ugostiteljskih usluga

**Pomoći iz inozemstva (63)** u prvoj polovici 2025. godine **ostvarena su u iznosu od 542.692,60 €,** a odnose se na:

*TEKUĆE POMOĆI PRORAČUNU IZ DRUGIH PRORAČUNA*

* tekuće pomoći iz općinskih proračuna-projekt Zaželi (Općina Bednja) 13.832,00 €
* tekuće pomoći iz državnog proračuna – ogrjev za korisnike ZMN 2.400,00 €

*KAPITALNE POMOĆI PRORAČUNU IZ DRUGIH PRORAČUNA*

* kapitalne pomoći iz državnog proračuna-Ministarstvo turizma i sporta – bespovratna sredstva, projekt „Sportski centar Vinica – nogometno igralište“ 226.180,00 €
* kapitalne pomoći iz državnog proračuna MUP RH – bespovratna sredstva, projekt „Sanacije opasnih mjesta, obilježavanje pješačkih prijelaza na ŽC2029 u naseljima G. Ladanje i Marčan“ 39.905,08 €

*POMOĆI OD OSTALIH SUBJEKTA UNUTAR OPĆEG PRORAČUNA – prihod DV Vinica*

* pomoći od HZMO, HZZ, HZZO – refundacije bolovanja Dječji vrtić Vinica 690,67 €
* pomoći iz državnog proračuna – predškola i djeca s posebnim poteškoćama 480,00 €

*POMOĆI IZRAVNANJA ZA DECENTRALIZIRANE FUNKCIJE I FISKALNO IZRAVNANJE*

* tekuće pomoći iz državnog proračuna-fiskalna održivost dječjih vrtića 55.488,00 €
* tekuće pomoći iz državnog proračuna-pomoći fiskalnog izravnanja 183.872,70 €
* tekuće pomoći iz državnog proračuna proračunskim korisnicima JLP(R)s 480,00 €

*KAPITALNE POMOĆI IZ DRŽAVNOG PRORAČUNA TEMELJEM PRIJENOSA EU SREDSTAVA*

* kapitalne pomoći iz državnog proračuna temeljem prijenosa EU sredstava-LAG Sjeverozapad 19.364,15 €

**Prihodi od imovine (64) ostvareni su u iznosu od 12.508,33 €,**  a sadrži sredstva od zateznih kamata 19,90 € i Prihode od nefin. imovine u iznosu od 12.488,43 €. Prihodi od nefinancijske imovine obuhvaćaju naknade za koncesije, prihode od zakupa i iznajmljivanje imovine, naknade za korištenje nefinancijske imovine-spomenička renta i ostali prihodi od nefinancijske imovine-legalizacija građevinskih objekata. U ovom izvještajnom razdoblju još nije naplaćen iznos godišnjeg zakupa Croatia osiguranje d.d. te je prihod ove vrste manji u odnosu na proteklu godinu.

**Prihodi od upravnih i administrativnih pristojbi i pristojbi po posebnim propisima i naknada** **(65)** **ostvareni su u iznosu od 117.908,48 €,** a odnose se na:

* prihode po posebnim propisima (doprinosi za šume, sufinanciranje cijene usl. roditelja polaznika DV Vinica, povrati u proračun, vodni doprinos, povrat režijskih troškova najmoprimaca) u iznosu od 89.056,58 €

Od spomenutih, prihod od šumskog doprinosa je manji u odnosu na proteklo razdoblje zbog stupanja na snagu Zakona o izmjenama i dopunama Zakona o šumama (NN 36/24) kojim je smanjena stopa temeljem koje se utvrđuje naknada za općekorisne funkcije šuma.

* komunalni doprinosi i naknade 28.306,82 €

**Prihodi od prodaje proizvoda i robe te pruženih usluga i prihodi od donacija (66)** u iznosu od 6.793,43 € odnosi se na uglavnom na isporučenu el. energiju HROTE-u iz SE OPĆINA VINICA i SE II VINICA te kapitalne i tekuće donacije.Prihode ove vrste ostvareni su manje jer u ovom izvještajnom razdoblju nije bilo primljenih kapitalnih donacija.

**Prihodi od prodaje nefinancijske imovine (7)** ostvareni su u iznosu od 1.570,36 €. Ova vrsta ostvarenih prihoda odnosi se na otplatu stanova. Dva stana su u potpunosti otplaćena te su prihodi ove vrste manji.

**B) Izvršeni rashodi i izdaci**

Rashodi i izdaci Proračuna Općine Vinica za prvo polugodište 2025. godine ostvareni su u iznosu od **1.336.165,83 €**, od toga rashodi poslovanja 946.361,32 € i rashodi za nabavu nefinancijske imovine 389.804,51 €. U prvom polugodištu 2025. godine rashodi i izdaci ostvareni su više za 85,18 % u odnosu na isto razdoblje prošle godine i to: rashodi poslovanja veći su za 56,83 %, a rashodi za nabavu nefinancijske imovine 229,94%. Rashodi i izdaci u ovom izvještajnom razdoblju, u odnosu na plan, izvršeni su 17,26 % i to: rashodi poslovanja 44,89 % i rashodi za nabavu nefinancijske imovine 6,92%. Povećanje rashoda u skladu je s ostvarenim makroekonomskim projekcijama i na razini RH, a koje obuhvaća veće troškove rada, tj. reformu sustava plaća u državnim i javnim službama, inflacije, aktivnostima usmjerenim ka zaštiti kućanstva i gospodarstva od cjenovnih pritisaka i pružanja potpore osjetljivim skupinama društva. Potvrđuje se i očekivanje rasta rashoda za bruto investicije u fiksni kapital koje koje se jednim dijelom financiraju nacionalnim sredstvima i sredstvima prijenosa iz EU fondova i Mehanizma za oporavak i otpornost.

**Rashodi za zaposlene (31**) u ovom izvještajnom razdoblju **ostvareni su u iznosu od 319.578,04 €**, a obuhvaćaju bruto plaće, doprinose na plaće i ostale rashode za zaposlene (regres, uskrsnice, nagrade, naknada za rođenje djeteta).

Ostvareni rashodi odnose se na rashode za zaposlene u Jedinstvenom upravnom odjelu i djelatnica u Dječjem vrtiću Vinica. Veći su zbog povećanja koeficijenata i osnovica i u Jedinstvenom upravnom odjelu i Dječjem vrtiću Vinica.

Od navedenih rashoda 38,85 % se odnosi na plaće djelatnika JUO (uključujući i gerontodomaćice koje su započele s radom u lipnju 2024.) i 61,15 % na djelatnice Dječjeg vrtića Vinica.

**Materijalni rashodi (32)** u prvom polugodištu 2025. godine **realizirani su u iznosu od 414.960,88 €**, a odnose se na:

* naknade troškova zaposlenima 12.519,42 (službena putovanja, naknade za prijevoz na posao i sa posla, stručna usavršavanja zaposlenika, korištenje osobnog vozila u službene svrhe i ostale naknade) – rashodi općine iznose 5.941,97 €, a rashodi DV Vinica 6.577,45 €
* rashodi za materijal i energiju 58.375,09 €, obuhvaćaju rashode za uredski materijal, stručnu literaturu,materijal i sredstva za čišćenje i održavanje, higijenske potrebe i njegu (DV Vinica) ostali materijal, namirnice za Dječji vrtić Vinica, električna energija, plin i opskrba vodom, materijal i dijelove za tekuće i investicijsko održavanje (popravak solarne elektrane na zgradi Općine), sitni inventar, službena radna i zaštitna odjeća

Uspoređujući s proteklim razdobljem ovi rashodi su veći uglavnom radi povećanja cijena materijala, nabave potrebnog materijala za održavanje lokalnih izbora, zamjene dijelova na solarnoj elektrani i nabave zavjesa za uređeni dio općinske zgrade. Od ukupnog iznosa ove vrste rashoda, na DV Vinica se odnosi 20.681,29 €.

* rashodi za usluge realizirani su u iznosu od 231.124,42 €, odnose se na usluge telefona, pošte i prijevoza, tekućeg i investicijskog održavanja, promidžbe i informiranja, komunalne usluge, najamnine (fotokopirni uređaj), zdravstvene i vet. usluge (deratizacija, dezinsekcija, odvoz pasa lutalica, zbrinjavanje lešina), intelektualne i ostale usluge (ugovori o djelu, autorski ugovori, usluge nadzora, izrade projektne dokumentacije, održavanje Internet stranice i računalnih programa,..), grafičke i tiskarske usluge (grafičko uređenje i tisak plakata, usluge čišćenja općinskih objekata.

U ovom izvještajnom razdoblju uz ostale, realizirani su i rashodi vezani za projekt „Provedba edukativnih, kulturnih i sportskih aktivnosti djece“, rashodi za izvođače na koncertu Dani općine, te izradu monografije „Grofičina šuma“. Većina cijena usluga koja se evidentira u ovoj skupini rashoda je veća u odnosu na isto razdoblje protekle godine. Od ukupno ostvarenih rashoda za usluge neznatni dio se odnosi na Dječji vrtić Vinica (2.591,56 €)

* ostali nespomenuti rashodi poslovanja (naknade za rad predstavničkih i izvršnih tijela, povjerenstva i sl., premije osiguranja imovine općine vinica, reprezentacija Općina Vinica i DV Vinica, članarine i ostali nespomenuti rashodi poslovanja, manifestacije DV Vinica, organizacija Vinkajček i dr.) u provom polugodištu ostvareni su u iznosu od 112.941,95 €

Najznačajnije promjene u odnosu na prvo polugodište protekle godine su povećanje iznosa volonterske naknade za rad načelnika radi zakonskog povećanja osnovice, uključene naknade za rad članovima izbornog povjerenstva na lokalnim izborima i promjene u evidentiranju članarine TZP Sjever Zagorja (ranije evidentirano na skupini 36). Od ukupnih rashoda ove skupine na DV Vinica se odnosi 6.534,87 €.

**Financijski rashodi (34)** u ovom izvještajnom razdoblju **ostvareni su u iznosu od 2.204,84 €,** a sadržavaju rashode za bankarske usluge i usluge platnog prometa, sufinanciranje naknade za plaćanje komunalne naknade u pošti, negativne tečajne razlike i zatezne kamate

**Subvencije (35) su ostvarene u iznosu od 26.087,18 €,** a odnose na:

* subvencije obrtnicima i OPG gospodarstvima za povrat troškova za nabavu opreme i sufinanciranje 1% kamate i subvencije poduzetnicima, subvencije poljoprivrednicima za osiguranje poljoprivrednih usjeva, okrupnjavanje poljoprivrednog zemljišta, potpore pčelarima za uzgoj i držanje pčelinjih zajednica za oprašivanje-ekološka održivost prirode, ostale subvencije.

Rashodi ove vrste ovise o broju podnesenih zahtjeva koji udovoljavaju kriterijima za dodjelu subvencije, a u ovom izvještajnom razdoblju podneseno je 7 zahtjeva više nego prošle godine.

* subvencije trgovačkim društvima i zadrugama izvan javnog sektora, odnose se na sufinanciranje troškova cijene vrtića za djecu s područja Općine Vinica, a koji pohađaju privatne vrtiće (prošle godine se ovaj rashod evidentiran na skupini 38).

Proračunski korisnik DV Vinica nema evidentiranih rashoda ove skupine.

**Pomoći dane u inozemstvo i unutar općeg proračuna (36) izvršene su u iznosu od 22.727,50 €**, a raspoređeno na:

* tekuće pomoći unutar općeg proračuna – predškolski odgoj i obrazovanje djece s teškoćama DV Vinica
* kapitalne pomoći županijskim proračunima-dogradnja OŠ Vinica
* tekuće pomoći proračunskim korisnicima drugih proračuna (produženi boravak u OŠ Vinica, sufin. organizacije obilježavanja Dana škole, prijenos sredstava za isplatu nagrade mentorima OŠ Vinica za osvojene rezultate na natjecanjima)

Najznačajnije promjene u odnosu na isto izvještajno razdoblje prethodne godine odnose se na promjene u knjigovodstvenom evidentiranju (članarine TZP Sjever Zagorja i prijenos iz državnog proračuna za darovitu djecu), te je iz tog razdoblja na ovoj skupini zabilježeno manje izvršenje. Dječji vrtić Vinica nema rashoda ove skupine.

**Naknade građanima i kućanstvima na temelju osiguranja i druge naknade (37) ostvareno u iznosu 70.548,18 €**, a obuhvaća:

*NAKNADE GRAĐANIMA I KUĆANSTVIMA U NOVCU*

* novčane potpore studentima koje su se povećale na 60,00 € za studente koji studiraju na području Varaždinske županije i 100,00 € za studente koji studiraju u ostalim županijama, a navedeno utječe na veće izvršenje u odnosu na prošlu godinu
* novčane potpore učenicima srednjih škola,
* jednokratna nagrada najuspješnijim studentima koja se dodjeljuje na Dan općine,
* nagrade učenicima koji su ostvarili rezultate na županijskim i državnim natjecanjima (do 01.01.2025. evidentirano na skupini 36),
* jednokratne naknade za novorođenče,
* ostale naknade iz proračuna u novcu-socijala, obuhvaća podmirenje troškova stanovanja prema zahtjevima ( 1 zahtjev)
* jednokratne naknade umirovljenicima povodom uskrsnih blagdana, radi promjene kriterija veći broj isplata te stoga i veći iznos ostvarenih rashoda,

*NAKNADE GRAĐANIMA I KUĆANSTVIMA U NARAVI*

* sufinanciranje prijevoza učenika srednjih škola
* ostale naknade iz proračuna u naravi, realizirani rashodi koji se odnose na postavljanje i stavljanja u upotrebu kućice za stanovanje obitelji Lukaček-Đumlija,

Ovi rashodi uglavnom ovise o broju podnesenih zahtjeva i prijava na natječaj koji udovaljavaju kriterijima dodjele naknada, pomoći, nagrada, potpora i sl. Isključivo su rashodi Općine Vinica i ne odnose se na DV Vinica.

**Ostali rashodi (38) realizirani su u iznosu od 90.254,70 €,** a odnose se na:

* tekuće donacije vjerskim zajednicama prema odobrenom zahtjevu, udrugama prema Odluci o dodjeli financijskih sredstava udrugama koje djeluju na području Općine Vinica, godišnje financiranje političkih stranaka zastupljenih u Općinskom vijeću Općine Vinica, financiranje Vatrogasna zajednica Općine Vinica prema Zakonu o vatrogastvu, tekuće donacije zakladama prema odobrenim zahtjevima, sufin. rate kredita po Ugovoru-mjera 4. Program mjera mlade obitelji i dr.
* kapitalne donacije – fizičkim osobama prema odobrenim zahtjevima koji udovoljavaju kriterijima iz mjere Poboljšanje energetske učinkovitosti obiteljskih kuća, te kapitalne pomoći trgovačkim društvima u javnom sektoru – Projekt aglomeracija faza II

Povećanje rashoda ove skupine u odnosu na prvo polugodište prethodne godine odnosi se na veće iznose dodijeljenih sredstava udrugama temeljem Odluke. Dječji vrtić Vinica nema rashoda ove skupine.

**Rashodi za nabavu nefinancijske imovine (4)**

U odnosu na prvo polugodište 2024. godine ovi rashodi su znatno veći, a u odnosu na planirano ostvareni su 6,92%. Dinamika izvršenja većine ovih rashoda ovisi o dinamici i planu provedenih postupaka Javne nabave koji prethode realizaciji. Također, obzirom da je dio planiranih rashoda ovog razreda vezan uz sufinanciranje nacionalnim sredstvima ili sredstvima prijenosa iz EU, ovise i o očekivanim Ugovorima o dodijeljenim bespovratnim sredstvima i obvezama temeljem Ugovora. U ovom izvještajnom razdoblju ukupno su ostvareni u iznosu od 389.804,51 €, od čega:

**Rashodi za nabavu neproizvedene dugotrajne imovine (41)** ostvareno u iznosu od 204.195,46 €, a odnosi se na:

*ZEMLJIŠTE*

* kupnju zemljišta iza Sportskog centra Vinica i kupnju zemljišta uz Područnu školu Gornje Ladanje u iznosu od 75.901,51 €

*OSTALA PRAVA*

* ulaganje na tuđoj imovini, rashodi za kapitalne projekte: „Sanacija opasnih mjesta, obilježavanje pješačkih prijelaza na ŽC 2029“ izvršeno u iznosu od 79.232,70 €
* ulaganje na tuđoj imovini, kapitalni projekt „Održavanje i uređenje pješačke staza od groblja do raskrižja s Aninom ulicom“ – 49.061,25 €

**Rashodi za nabavu proizvedene dugotrajne imovine (42)** ostvareno u iznosu od 103.203,25 €, a raspoređeno na:

*GRAĐEVINSKI OBJEKTI*

* ostali nespomenuti građevinski objekti – pješačko-biciklistički, prometni poligon na SC Vinica 72.225,63 €

*POSTROJENJA I OPREMA*

* uredska oprema i namještaj 1.302,99 €
* oprema za održavanje i zaštitu 9.524,63 €
* uređaji, strojevi i oprema za ostale namjene 14.750,00 €

*NEMATERIJALNA PROIZVEDENA IMOVINA*

* ulaganje u računalne programe - nadogradnja računovodstvenog programa – objedinjena GK 5.400,00 €

**Rashodi za dodatna ulaganja na nefinancijskoj imovini (45)** ostvareno u iznosu od 82.405,80 €, a raspoređeno na:

*DODATNA ULAGANJA NA GRAĐEVINSKIM OBJEKTIMA*

* kapitalni projekt „Adaptacija i opremanje prostora Koke“ 62.030,80 €
* stručni nadzor za kapitalne projekte (Koka i Pješačko biciklističko, prometni poligon) 4.312,50
* rješenja - izrada glavnog projekta za „Sportski centar Vinica-nogometno igralište“ i Pump track poligon te geodetske usluge 16.062,50 €

**2. Posebni izvještaji**

**Izvještaj o korištenju proračunske zalihe**

Općina Vinica planirala je sredstva tekuće rezerve za 2025. godinu u iznosu od 12.045,00 €, a koja su ostala su neutrošena.

**Izvještaj o zaduživanju na domaćem i stranom tržištu novca i kapitala**

U razdoblju od 01.01. do 30.06. 2025. godine Općina Vinica nije se zaduživala na domaćem i stranom tržištu kapitala.

**Izvještaj o danim jamstvima i plaćanjima po protestiranim jamstvima**

U razdoblju od 01.01. do 30.06. 2025. godine Općina Vinica nema danih jamstva niti izdataka po danim jamstvima.